送羅提舉
作者：陳造
朝代：宋

paragraphs: 萬口歌謠裏，臨岐挽使車。
五雲金碧際，平步闖天居。
皇眷須裨益，清朝有詔除。
致君真夙素，活國此權輿。
壯歲持英節，春風滿比閭。
民皆樂耕鑿，吏敢狃侵漁。
日者流離嘆，時方旱暵餘。
飽饑親勞來，骨肉費勤渠。
汲直開倉後，韓公報政初。
重前漢皇席，肯挾子公書。
冠豸傳應實，嬰鱗可待徐。
規恢今日事，抱負與時攄。
吏治捐邦蠹，羣妖信鼎魚。
衰翁憐命蹇，違世坐才疎。
但有江山助，曾無甔石儲。
登門仍造次，作意借吹噓。
此去遊丹地，能無薦子虛。
壯心翔碧落，歸夢謝黄淤。
凝睇成分袂，從人更曳裾。
念爲天下賀，不擬賦愁予。